钦定古今图书集成/明伦汇编/氏族典/第279卷 > 王与慧
## 钦定古今图书集成/明伦汇编/氏族典/第279卷 > 王与慧

按《新城县志》：“与慧，字僧眼，号雪潭，参将象丰长子，按
察使之猷孙也。四岁失恃，哀毁如成人。事继母孝，聪
颖秀发，过目不忘。崇祯辛未冬，辽叛猝发，所过罔不
下。旦夕突新城，携孥而跳，缘山谷及奔墓赴林者相
踵。王氏诸晜弟皆急装过孝子，约与偕。孝子泣曰：‘而
亡当也。可令吾父无后哉！以而及我，孥免我，请止。即
不幸，当与先将军柩俱糜耳’。”比时父柩尚未竁也。已
而城破被执，以两铍夹其脰，与慧怒骂曰：“国家以十
年秣豢汝，大凌之役，资尔车赋，益尔卒乘。尔慑敌，勿
敢前，何反为！”执者怒，数刃之，数不入，卒异之。执见其
渠，渠曰：“孝子也，毋杀顾命！”其徒数辈以孝子归。亡何，
而城中火起，且延父柩，与慧泣涕投火内，以身蔽柩。
忽行火者至，愕曰：“是孝子庐耶？”趋水水之，断火所由
道，父柩无恙。